Uklanjanje ambrozije na području grada

Služba za ekologiju, komunalne i inspekcijske poslove Grada Zenica obavještava građane Zenice da je putem firme „Agro-vrt“ d.o.o. Kakanj okončala realizaciju aktivnosti na uklanjanju korovske i alergene biljke ambrozije.

Ukupna vrijednost izvedenih radova iznosi 9.781,20 KM, pri čemu je projekat sufinansiran od strane Fonda za zaštitu okoliša FBiH u iznosu od 6.300,00 KM.

Radovi su se izvodili mehaničkim putem, odnosno košnjom sa odvozom otkosa na deponiju i to u dvije faze, u periodu od 20.07. – 31.07., te u periodu 20.08. – 31.08. prije perioda polinacije biljke.

Košnjom u ove dvije faze spriječena je distribucija polena kao i vegetativni razvoj ambrozije, a na taj način i njeno razmnožavanje odnosno širenje na nove površine. U konačnic,i ostvaren je i efekat u smislu sprečavanja širenja polena, a time i umanjenja alergijskih reakcija kod osjetljivog stanovništva.

Navedene aktivnosti su realizovane na uobičajenim žarištima ambrozije, ukupnoj površini od 22.000 metara kvadratnih i to u području Poslovne zone Zenica I, naseljima Klopče i Lukovo Polje kod novih zgrada, te u Banlozima kod baraka i u ulici Nikole Tesle kod benzinske pumpe.

Apelujemo na sugrađane da Službi za ekologiju, komunalne i inspekcijske poslove prijave površine na kojima primjete nova žarišta ove korovske biljke, kako bi se izvršila provjera i u skladu s tim pravovremeno poduzele potrebne mjere.

Izvor: zenica.ba